Broj: 711-I-2135-M-399/22-02-23

Zagreb, 14. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Ilde Stanojević, članice Uprave trgovačkog društva Nautički centar Komiža d.o.o.**,za davanjem mišljenja Povjerenstva, na 190. sjednici, održanoj 14. listopada 2022., daje sljedeće

**MIŠLJENJE**

**Ilda Stanojević, povodom obnašanja dužnosti članice Uprave trgovačkog društva** **Nautički centar Komiža d.o.o., ne smatra se obveznicom iz članka 3. stavka 1. točke 40. ZSSI-a te nije dužna Povjerenstvu podnijeti imovinsku karticu, s obzirom na to da je navedenu funkciju obnašala u kraćem razdoblju, od 1. lipnja 2022. do 4. srpnja 2022., kada je od strane Skupštine navedenog trgovačkog društva prihvaćena njena ostavka.**

Obrazloženje

Zahtjev za davanjem mišljenja Povjerenstva podnijela je Ilda Stanojević, članica Uprave trgovačkog društva Nautički centar Komiža d.o.o. U knjigama ulazne pošte Povjerenstva zahtjev je zaprimljen 29. rujna 2022. pod poslovnim brojem 711-U-8138-M-399/22-01-2, povodom kojeg se vodi predmet broj M-399/22.

Člankom 3. stavkom 1. točkom 40. ZSSI-a, propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenoga Zakona. Uvidom u sudski registar Trgovačkog suda u Splitu utvrđeno je da je jedini član trgovačkog društva Nautički centar Komiža d.o.o. Grad Komiža, slijedom čega su predsjednik i članovi Uprave navedenog trgovačkog društva obveznici u smislu ZSSI-a.

Člankom 8. stavkom 3. i 4 ZSSI-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U zahtjevu podnositeljica navodi da je 1. lipnja 2022. stupila na dužnost člana Uprave trgovačkog društva Nautički centar Komiža d.o.o. te je ostavku na navedenu dužnost podnijela 29. lipnja 2022., koja je prihvaćena 30. lipnja 2022. od strane Skupštine društva, te joj je mandat i radni odnos prestao s danom 4. srpnja 2022. Podnositeljica smatra da nije bila dužna podnijeti imovinsku karticu s obzirom na to da je na mjestu člana Uprave bila mjesec dana.

Zahtjevu za mišljenje priložena je preslika ostavke Ilde Stanojević na mjesto članice Uprave trgovačkog društva Nautički centar Komiža d.o.o., upućena predsjednici Skupštine navedenog trgovačkog društva, te preslika Odluke Skupštine trgovačkog društva Nautički centar Komiža d.o.o. od 30. lipnja 2022. kojom je prihvaćena ostavka Ilde Stanojević na dužnost člana Uprave tog trgovačkog društva te je utvrđeno da Ugovor o radu člana Uprave Ilde Stanojević sklopljen dana 1. lipnja 2022., mandat iste, kao i radni odnos kod trgovačkog društva, prestaje s danom isteka otkaznog roka utvrđenog do 4. srpnja 2022.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Imajući u vidu da je Ilda Stanojević dužnost članice Uprave trgovačkog društva Nautički centar Komiža d.o.o. obnašala u kraćem razdoblju, od 1. lipnja 2022. do 4. srpnja 2022., kada je od strane Skupštine navedenog trgovačkog društva prihvaćena njena ostavka, Povjerenstvo je stava da se povodom obnašanja spomenute dužnosti Ilda Stanojević ne smatra obveznicom iz članka 3. stavka 1. točke 40. ZSSI/21-a te da nije dužna Povjerenstvu podnijeti imovinsku karticu.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljica Ilda Stanojević, putem e-mail adrese
2. Objava na internetskoj stranici Povjerenstva
3. Pismohrana